McKenzie moet kolwers regrukNeil McKenzie (Foto: AFP) Selfs al is hy nie in ŉ permanente hoedanigheid aangestel nie, het Neil McKenzie seker een van die moeilikste take in wêreldkrieket: Om die ploeterende Protea-kolwers reg te ruk. Die 47-jarige voormalige Protea-speler is as die nasionale kolfwerkkonsultant vir die komende reeks teen die Wes-Indiese Eilande aangestel en hy gaan waarskynlik ŉ baie besige man wees. Suid-Afrika sukkel deesdae om genoeg lopies op die telbord te kry en ŉ mens is eintlik dankbaar as hulle 200 lopies in een van hul beurte kan aanteken. Nodeloos om te sê kan toetse nie só gewen word nie en die Proteas se nuwe afrigterspan sal indringend daarna moet kyk. “Ons is dankbaar dat Neil ingestem het om die kolwers by te staan terwyl die permanente aanstellingsproses gefinaliseer word. Hy het ŉ goeie verhouding met Shurki [Conrad] en hulle het saam die SA o.19-span afgerig. Ons sien uit na hul hernieude vennootskap,” het Enoch Nkwe, Krieket Suid-Afrika se direkteur van krieket, gesê. McKenzie het in sy 58 toetse 3 253 lopies teen ŉ gemiddeld van net meer as 37 geslaan, terwyl hy onlangs nog deel van die Bangladesj-afrigtersopset was. In ander verwikkelinge is Kruger van Wyk die nuwe veldwerk-ghoeroe, terwyl dit Charl Langeveldt se laaste reeks aan die stuur van die boulers sal wees. Piet Botha – wat 118 wedstryde vir die Grens gespeel het – sal ná afloop van die twee toetse sy skoene volstaan. “Ek is bly dat Piet deel van die span word. Ek het persoonlik gesien waartoe hy as afrigter in staat is by die Nasionale Akadamie en verskeie belowende spelers het onder sy toesig floreer. Terselfdertyd is ek ook opgewonde om saam met Kruger te werk,” het Conrad, hoofafrigter, gesê. Van Wyk het sy internasionale buiging vir Nieu-Seeland gemaak, terwyl hy ook die Protea-vrouekrieketspan se veldwerkafrigter was. Protea-spanbestuur vir die Windies-reeks: Shukri Conrad (hoofafrigter), Khomotso Masubelele (spanbestuurder), Neil McKenzie (kolfwerkkonsultant), Charl Langeveldt (boulafrigter), Kruger van Wyk (veldwerk-afrigter), Matthew Reuben (analis), Runeshan Moodley (kondisioneringsafrigter), Sizwe Hadebe (fisioterapeut), dr. Hashendra Ramjee (spandokter), Kyle Botha (logistiek), Zunaid Wadee (sekuriteit) en Lucy Davey (mediabestuurder).